შირლი მენსონი
შირლი ენ მენსონი (ინგლ. Shirley Ann Manson, დ. 26 აგვისტო, 1966) — შოტლანდიელი მომღერალი, სიმღერების ავტორი და მსახიობი, ალტერნატიული როკ-ჯგუფ Garbage-ის ვოკალისტი. კარიერის წლების განმავლობაში იგი ან ედინბურგში, ან აშშ-ში მოგზაურობს, რათა ჯგუფთან იმუშაოს, ამჟამად კი ცხოვრობს ლოს-ანჯელესში. მედიაში მენსონისადმი ინტერესს ხელი შეუწყეს გულწრფელმა სტილმა, მეამბოხე ბუნებამ და გამორჩეულმა ვოკალმა. მომღერლის მუსიკალური კარიერა დაიწყო მოზარდობის პერიოდში, როდესაც ასრულებდა ბეკ-ვოკალს და უკრავდა კლავიშებიან საკრავებზე ჯგუფში Goodbye Mr. Mackenzie. იგი მალევე ჩამოყალიბდა ჯგუფის მუდმივ წევრად და სასცენო გამოსვლებისას მნიშვნელოვან როლს თამაშობდა. ჯგუფის ლეიბლმა მას შესთავაზა სოლო-შემსრულებლის კარიერა. ალბომი მენსონმა დამხმარე ჯგუფ Angelfish-ის თანაშემწეობით ჩაწერა, მაგრამ მოგვიანებით, იხილეს რა მხოლოდ ერთხელ მისი მუსიკალური ვიდეო MTV-ის ეთერში, Garbage-ის წევრებმა შირლი მიიწვიეს რამდენიმე დაუსრულებელი სიმღერის ჩასაწერად. ამას მოჰყვა მთლიანი ალბომ Garbage-ის ჩაწერა. დისკი კრიტიკოსების მიერ აღიარებული და მსოფლიო მასშტაბით წარმატებული იყო. ოთხი შემდგომი სტუდიური ალბომით (მათ შორის Version 2.0-ით) და უდიდესი ჰიტების კომპილაციით კოლექტივმა გამართა მსოფლიო ტურნეები და გაყიდა 12 მილიონზე მეტი დისკი. 2006 წელს, როდესაც ჯგუფის მომავალი უცნობი იყო, მენსონმა დაიწყო სოლო-მასალის ჩაწერა. მან მონაწილეობა მიიღო ტელესერიალის „ტერმინატორი: სარა კონორის ქრონიკები“ მეორე სეზონში, კეთრინ უივერის, T-1001 ტიპის ტერმინატორის როლში. 2010 წელს იგი დაუბრუნდა სტუდიას და ჯგუფთან ერთად Not Your Kind of People ჩაწერა, ხოლო 2016 წელს გამოვიდა მეექვსე ალბომი Strange Little Birds.